Registrite ja Infosüsteemide Keskus

Lubja 4

19081 Tallinn

info@rik.ee

16.01.2025

**TAOTLUS**

BB Finance OÜ (edaspidi Taotleja), registrikood 11306564, aadress Pronksi tn 19, 10124 Tallinn, taotleb e-kinnistusraamatust päringute tegemist eraisiku nime või isikukoodi alusel. Taotleja on e-kinnistusraamatu lepinguline klient, kuid tulenevalt kinnistusraamatuseaduse (edaspidi KRS) muudatustest kaotas Taotleja alates 15.01.2025 võimaluse teha päringuid eraisiku nime või isikukoodi alusel.

Taotleja on krediidiandja krediidiandjate ja -vahendajate seaduse (edaspidi KAVS) tähenduses ning kohustatud isik rahapesu ja terrorismi rahastamise tõkestamise seaduse (edaspidi RahaPTS) tähenduses. Taotleja krediteerib Eesti tarbijaid ja juriidilisi isikuid ning tema tegevuse üle teostavad järelevalvet Finantsinspektsioon, Rahapesu Andmebüroo ning Tarbijakaitse ja Tehnilise Järelevalve Amet. KAVS § 50 lg 3 kohaselt peab krediidiandja tegema mõistlikke pingutusi, et kontrollida tarbija esitatud teavet. RahaPTS § 13 lg 1 p 1 kohaselt peab kohustatud isik arvestama klientidega seonduvaid riske. RahaPTS § 20 lg 1 p 4 ja lg 2 kohaselt peab kohustatud isik koguma ärisuhte ja kliendi kohta piisavat teavet, et täita nn „tunne oma klienti“ põhimõtet ja rakendada RahaPTS-ist tulenevaid hoolsusmeetmeid.

Taotleja puhul ei ole tegemist e-kinnistusraamatu nö tavakasutajaga. Taotleja vajab andmeid oma seaduses sätestatud ülesannete täitmiseks ja vastutustundliku laenamise põhimõtte paremaks järgimiseks ning omab seetõttu andmetele ligipääsemiseks õigustatud huvi, millele on viidatud KRS § 74 lõikes 2 ning justiitsministri 30.06.2010 määruse nr 24 „Kohtu kinnistusosakonna kodukord“ §-s 60. Kuivõrd eelviidatud KAVS-i ja RahaPTS sätted kohalduvad nii krediidiandjatele kui ka krediidiasutustele (pankadele) ühetaoliselt, tuleks Taotlejale võimaldada krediidiasutustega samaväärsed õigused kinnistusraamatust andmete pärimiseks füüsilise isiku nime ja isikukoodi alusel (KRS § 74 lg 42 p 6).

Taotleja kinnitab, et taotletav juurdepääs andmetele ei riku isikute eraelu puutumatust ega tekita ohtu riiklikule julgeolekule. Taotleja kinnitab, et saadud andmeid kasutatakse vaid vastavalt taotletavale eesmärgile. Taotleja tegutseb Finantsinspektsiooni poolt väljastatud krediidiandja tegevusloa nr 4.1-1/62 alusel.

Täiendavate küsimuste korral palume pöörduda kirjalikult e-posti aadressil info@bbfinance.ee.

Lugupidamisega

*/allkirjastatud digitaalselt/*

Urmo Kokmann

BB Finance OÜ, juhatuse liige